അവനൊരു കുഞ്ഞല്ലേ.. ശ്വാസം വിടാന് സമ്മതിക്കൂ.. ഷാരൂഖിന്റെ മകന് പിന്തുണയുമായി നടന് സുനില് ഷെട്ടി ന്യൂഡല്ഹി: ലഹരി പാര്ട്ടിയില് നിന്നും എന്സിബി കസ്റ്റഡിയിലെടുത്ത ബോളിവുഡ് സൂപ്പര്താരം ഷാരൂഖ് ഖാന്റെ മകന് ആര്യന് ഖാന് പിന്തുണയുമായി നടന് സുനില് ഷെട്ടി. ബോളിവുഡില് എന്ത് സംഭവിച്ചാലും മാദ്ധ്യമങ്ങള് പെട്ടെന്ന് തീര്പ്പ് കല്പ്പിക്കുകയാണെന്നും യഥാര്ത്ഥ വിവരങ്ങള് പുറത്തുവരുന്നത് വരെ കാത്തിരിക്കണമെന്നും സുനില് ഷെട്ടി ആവശ്യപ്പെട്ടു. ഒരു റെയ്ഡ് എവിടെ നടന്നാലും അതിനെ തുടര്ന്ന് ആളുകള് പിടിക്കപ്പെടും. ഇവിടെ അത്തരത്തില് ഒരു പരിശോധന നടന്നതിന് പിന്നാലെ ഈ കുട്ടി ആര്യന് ഖാന് കസ്റ്റഡിയിലായി. ഇതോടെ അവന് ലഹരി ഉപയോഗിച്ചിട്ടുണ്ടെന്നും കേസില് പങ്കാളിയാണെന്നും നാം വിധിയെഴുതി. കേസ് നടപടികള് പുരോഗമിക്കുകയാണെന്നും ശ്വാസം വിടാനുള്ള അവസരമെങ്കിലും ആ കുട്ടിക്ക് കൊടുക്കണമെന്നും സുനില് ഷെട്ടി മാദ്ധ്യമങ്ങളോട് പ്രതികരിച്ചു. ബോളിവുഡില് എപ്പോഴെങ്കിലും എന്തെങ്കിലും സംഭവിച്ചാല് ഓരോന്നും പ്രത്യേക സൂക്ഷ്മ പരിശോധന നടത്തി പൊടുന്നനെ വിഷയത്തില് നിഗമനത്തിലെത്തുകയാണ് മാദ്ധ്യമങ്ങള് ചെയ്യുന്നത്. ആ കുട്ടിക്ക് ഒരു അവസരം കൊടുക്കൂ.. സത്യം പുറത്തുവരട്ടെ.. അവനൊരു കുഞ്ഞല്ലേ.. അവനെ നോക്കേണ്ടത് ഞങ്ങളുടെ ഉത്തരവാദിത്വമാണ്.. സുനില് ഷെട്ടി പറഞ്ഞു. ശനിയാഴ്ച രാത്രിയാണ് മുംബൈയിലെ ആഡംബര കപ്പലില് നടന്ന ലഹരിപാര്ട്ടിയില് എന്സിബിയുടെ റെയ്ഡ് നടന്നത്. സംഭവത്തില് ആര്യന് ഖാനും ബോളിവുഡ് നടന് അര്ബാസ് സേത്ത് മെര്ച്ചന്റും ഉള്പ്പെടെ എട്ട് പേര് കസ്റ്റഡിയിലായി. സംഗീത പാര്ട്ടിയുടെ മറവില് ലഹരി പാര്ട്ടി നടത്തുകയായിരുന്നുവെന്നാണ് വിവരം. സംഭവത്തില് കോടിക്കണക്കിന് രൂപയുടെ മയക്കുമരുന്നാണ് അന്വേഷണ സംഘം പിടിച്ചെടുത്തത്.